Document ID: 32004R0907

KOMMISSIONENS FORORDNING (EF) Nr. 907/2004
af 29. april 2004
om ændring af præsentations- og mærkningsbestemmelserne i handelsnormerne for friske frugter og grøntsager
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 2200/96 af 28. oktober 1996 om den fælles markedsordning for frugt og grøntsager (1), særlig artikel 2, stk. 2, og
ud fra følgende betragtninger:
(1)
I handelsnormerne for friske frugter og grøntsager, der er fastsat i henhold til artikel 2 i forordning (EF) nr. 2200/96, fastsættes bestemmelserne for produkternes præsentation i emballage, og det bestemmes, at alle pakninger skal være mærket med alle de foreskrevne oplysninger om pakkeriets eller afsenderens identitet, produktets art og oprindelse, samt med de handelsmæssige oplysninger.
(2)
Det er almindelig praksis i sektoren at fastgøre klæbemærke på hver enkelt frugt, bl.a. til reklameformål. Dette gør det for de skrøbeligste produkter nødvendigt at vedtage regler, så beskadigelser som følge af nævnte mærker undgås.
(3)
Den senere tids udvikling inden for frugt og grøntsager har bl.a. været kendetegnet ved, at salgsemballagen, jf. bilag IV, del 1, litra l, i Kommissionens forordning (EF) nr. 1148/2001 af 12. juni 2001 om kontrol af overensstemmelse med handelsnormerne for friske frugter og grøntsager (2), stadig oftere færdiggøres i selve produktionsområdet. I så fald transporteres salgspakningerne ofte efterfølgende til afsætningsmarkederne i genbrugelige transportpakninger eller genbrugelig transportemballage.
(4)
For at tage hensyn til denne ændrede emballeringspraksis for frugt og grøntsager og navnlig for at undgå fejltagelser, når mærkerne på de genbrugelige transportpakninger eller - emballager udskiftes, vil det være hensigtsmæssigt at undtage transportemballagerne fra kravet om mærkning med de angivelser, der er foreskrevet i handelsnormerne, dog under forudsætning af at mærkningen af salgspakninger er korrekt og synlig. Hvis transportpakningerne eller - emballagerne pakkes på paller, bør der desuden foreskrives en generel mærkning af pallerne.
(5)
For bl.a. at tilnærme sig de bestemmelser, der gælder for alle færdigpakkede levnedsmidler, jf. Europa-Parlamentets og Rådets direktiv 2000/13 af 20. marts 2000 om indbyrdes tilnærmelse af medlemsstaternes lovgivning om mærkning af og præsentationsmåder for levnedsmidler samt om reklame for sådanne levnedsmidler (3), bør der også fastsættes mulighed for at mærke færdigpakningerne, jf. bilag IV, del 1, litra l, i forordning (EF) nr. 1148/2001, med sælgers i stedet for pakkeriets eller afsenders navn, hvis pakkeriets og/eller afsenders navn klart fremgår af informationerne på de nævnte færdigpakninger.
(6)
De i denne forordning fastsatte foranstaltninger er i overensstemmelse med udtalelse fra Forvaltningskomitéen for Friske Frugter og Grøntsager -
UDSTEDT FØLGENDE FORORDNING:
Artikel 1
I afsnit V (Bestemmelser om præsentation), punkt B (emballering) i bilagene til de forordninger, der omhandles i bilag I til nærværende forordning, og i afsnit V (Bestemmelser om præsentation), punkt C (emballering) i bilagene til de forordninger, der omhandles i bilag II til nærværende forordning, indsættes følgende stykke:
»Klæbemærker, der påsættes hvert enkelt produkt, skal kunne aftages uden at efterlade synlige spor af lim eller fejl i skallen.«
Artikel 2
I slutningen af afsnit VI (Bestemmelser om mærkning) i bilagene til de forordninger, der omhandles i bilag III til nærværende forordning, og i afsnit VI (Bestemmelser om mærkning) i slutningen af nr. 1 i bilagene til de forordninger, der omhandles i bilag IV til nærværende forordning, indsættes følgende stk.:
»Det kræves ikke, at de oplysninger, der er fastsat i stk. 1, påføres pakninger, der indeholder salgspakninger, der kan ses udefra, og som alle er påført de pågældende oplysninger. Disse pakninger må ikke være påført nogen vildledende mærkning. Er de anbragt på paller, skal oplysningerne anføres på et etiket, der anbringes synligt på mindst to sider af pallen.«
Artikel 3
I afsnit VI (Bestemmelser om mærkning) i bilagene til de forordninger, der omhandles i bilag III, og i afsnit VI (Bestemmelser om mærkning), nr. 1, i bilagene til de forordninger, der omhandles i bilag IV til nærværende forordning, affattes punkt A således:
»A. Identifikation
Pakkeriets og/eller afsenderens navn og adresse, idet disse oplysninger kan erstattes med følgende:
-
for alle emballager med undtagelse af færdigpakninger: den officielt udstedte og anerkendte kode for pakkeriet og/eller afsenderen efter betegnelsen »pakkeri og/eller afsender« eller en tilsvarende forkortelse,
-
for færdigpakninger: navn og adresse på salgsvirksomheden med sæde i Fællesskabet efter anførslen »emballeret for:« eller tilsvarende. I dette tilfælde skal klæbemærket også omfatte koden for pakkeriet og/eller afsenderen. Salgsvirksomheden stiller al information, som kontrolmyndighederne skønner nødvendig, til rådighed om betydningen af den pågældende kode.«
Artikel 4
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 29. april 2004.

Labels: 3
17